RESOLUCIÓN do 8 de xaneiro de 2004, da Secretaría Xeral do Servicio Galego de Saúde, pola que se constitúe a Área de Servicio Compartido de Radiofísica e Protección Radiolóxica do Hospital do Meixoeiro de Vigo.
SERVICIO GALEGO DE SAÚDE — III. OUTRAS DISPOSICIÓNS — 21/01/2004

O crecente emprego de equipamento xerador de radiacións ionizantes nos exames e tratamentos médicos, xunto coa complexidade das tecnoloxías empregadas, require a incorporación no sistema sanitario de profesionais titulados expertos en física de radiacións. Estes profesionais deberán acreditar coñecementos superiores ós que posúen os profesionais médicos tradicionalmente implicados na asistencia sanitaria, para consegui-la optimización dos exames e tratamentos practicados, así como unha adecuada protección radiolóxica.
Para a consecución destes obxectivos, o Consello de Seguridade Nuclear determina os casos nos que as funcións de protección radiolóxica se deben encomendar a un servicio de radiofísica e protección radiolóxica dotado dos recursos humanos e técnicos necesarios para realizar con eficacia e seguridade as devanditas actividades. No caso do Hospital do Meixoeiro, tendo en conta que nel existen servicios de radiodiagnóstico, medicina nuclear e radioterapia, o Consello de Seguridade Nuclear considera que é necesaria a existencia dun servicio de radiofísica e protección radiolóxica específico que leve a cabo as funcións correspondentes, o que implica, así mesmo, que o devandito hospital dispoña de especialistas en radiofísica hospitalaria.
O Hospital do Meixoeiro conta cun profesional titulado, especialista en radiofísica hospitalaria. O Instituto Galego de Medicina Técnica conta, así mesmo, con profesionais titulados, expertos en radiacións, coa titulación oficial de especialistas en radiofísica hospitalaria, incluído o persoal destinado no devandito hospital.
O Decreto 37/2001, do 1 de febreiro, de configuración de áreas de servicio compartido en estructuras hospitalarias do Servicio Galego de Saúde, establece, entre outros fins, procura-lo aproveitamento do potencial dos recursos asistenciais presentes nos hospitais públicos, co obxecto de mellora-la calidade da asistencia sanitaria prestada.
A publicación do devandito decreto crea un novo marco de actuación que permite a aplicación de técnicas que optimizan a asignación de recursos, axilizan o acceso ós servicios e melloran a satisfacción dos cidadáns, integrando funcionalmente, neste caso, as unidades de alta especialización e complexidade do Instituto Galego de Medicina Técnica no Hospital do Meixoeiro, centro hospitalario público dependente do Servicio Galego de Saúde.
A actividade asistencial desenvolvida no Hospital do Meixoeiro nos servicios de radiodiagnóstico, medicina nuclear, oncoloxía radioterápica e cardioloxía intervencionista, xestionados complementaria
e coordinadamente polo devandito hospital e o Instituto Galego de Medicina Técnica, coa colaboración, no seu labor asistencial, dun servicio de radiofísica e protección radiolóxica, reúne unhas condicións óptimas para configurarse como área de servicio compartido, ó dispoñer todos estes servicios de equipamento xerador de radiacións.
A integración dos recursos asistenciais existentes co fin de lograr unha atención integral, eficiente e continuada é un criterio básico de xestión no eido da sanidade pública. Por isto, cómpre que o Sergas se beneficie do traballo simultáneo e coordinado de ámbalas dúas institucións mediante a constitución dunha área de servicio compartido para as prestacións propias da radiofísica e protección radiolóxica.
Tanto os recursos humanos coma os técnicos do Hospital do Meixoeiro e o Instituto Galego de Medicina Técnica, cos que contará a área de servicio compartido, actuarán integrados nunha única unidade e suxeitos ós criterios de planificación que a Consellería de Sanidade e o Servicio Galego de Saúde determinen.
Por todo isto, ó abeiro do disposto no artigo 4 do Decreto 37/2001, do 1 de febreiro, de configuración de áreas de servicio compartido en estructuras hospitalarias do Servicio Galego de Saúde, elaborado o plan asistencial desta área de servicio compartido polo xerente do Hospital do Meixoeiro, e unha vez emitido informe favorable da División de Asistencia Sanitaria,
RESOLVO:
Artigo único.-Constitúese a Área de Servicio Compartido de Radiofísica e Protección Radiolóxica do Hospital do Meixoeiro, e noméase o director xerente deste hospital como coordinador asistencial da devandita área.
Santiago de Compostela, 8 de xaneiro de 2004.
Manuel Antonio Silva Romero
Secretario xeral do Servicio Galego de Saúde